Un o ffigyrau amlycaf bywyd llenyddol Cymru diwedd y 18g oedd **Owen Jones**, enw barddol **Owain ap Huw** ac yn ddiweddarach **Owain Myfyr** (3 Medi 1741 - 26 Medi 1814). Er nad yn llenor ei hun treuliodd ran helaeth ei fywyd i noddi llenyddiaeth Gymraeg.

Bywyd
-----

Ganed ef yn Llanfihangel Glyn Myfyr yn Sir Ddinbych (Sir Conwy heddiw), ac aeth i ddinas Llundain fel prentis crwynwr pan yn ieuanc. Erbyn iddo gyrraedd deugain oed roedd yn berchen y busnes, a daeth yn gyfoethog.

Daeth i gysylltiad a Richard Morris, un o Forysiaid Môn a Chymry eraill yn Llundain, a datblygodd ddiddordeb mewn llenyddiaeth Gymraeg. Ymunodd ag Anrhydeddus Gymdeithas y Cymmrodorion, ac roedd ganddo ran amlwg mewn sefydlu Cymdeithas y Gwyneddigion yn 1770. Bu'n llywydd y gymdeithas honno nifer o wethiau.

Dechreuodd y Gwyneddigion gyhoeddi cynnwys hen lawysgrifau Cymraeg, ac yn 1789 roedd Owen Jones yn un o olygyddion cyfrol o waith Dafydd ap Gwilym. Yn 1801, cyhoeddwyd *The Myvyrian Archaiology of Wales* mewn dwy gyfrol a olygwyd gan Owen Jones gyda chymorth a chyfraniadau gan Iolo Morganwg a William Owen Pughe. Enwyd y llyfr ar ôl Owain Myfyr, yn erbyn ei ewyllys, gan mai ef oedd wedi talu llawer o gost eu cyhoeddi, rhai miloedd o bunnau. Mae'r ddwy gyfrol yma yn gerrig milltir pwysig yn hanes llenyddiaeth Gymraeg. Yn y gyfrol gyntaf ceir detholiad o waith y Cynfeirdd a'r Gogynfeirdd. Yn yr ail ceir detholiad da o destunau rhyddiaith Cymraeg Canol yn cynnwys Trioedd Ynys Prydain a thrioedd eraill, Bucheddau'r Saint a'r brutiau.

Cafodd Owen Jones golledion yn ei fusnes a ohiriodd ddyddiad cyhoeddi'r drydedd gyfrol am gyfnod, ond ymddangosodd yn 1807. Yn anffodus mae cynnwys y drydedd gyfrol yn ffrwyth dychymyg Iolo Morganwg ei hun. Y bwlch amlwg yn y casgliad yw'r chwedlau a'r Rhamantau. Y bwriad oedd eu cyhoeddi fel pedwaredd gyfrol ond redodd arian Myfyr allan, yn enwedig gan ei fod wedi priodi a chanddo erbyn hyn deulu ieuanc. Daeth ei fab, Owen Jones, yn amlwg fel pensaer ac awdur.

Oriel luniau
------------

* Cyfrol gan Geraint Phyllips; Gwasg Prifysgol CymruCyfrol gan Geraint Phyllips; Gwasg Prifysgol Cymru
* Lleoliad ei fedd heddiw: ger porth Eglwys Sant Mihangel.Lleoliad ei fedd heddiw: ger porth Eglwys Sant Mihangel.
* Gwybodaeth diweddar am Owain ar wal yr eglwys.Gwybodaeth diweddar am Owain ar wal yr eglwys.
* Englyn gan W. D. Williams i'r achlysur o symud carreg fedd Owain Myfyr i LanfihangelEnglyn gan W. D. Williams i'r achlysur o symud carreg fedd Owain Myfyr i Lanfihangel
* Eglwys Sant Mihangel yn Llanfihangel Glyn MyfyrEglwys Sant Mihangel yn Llanfihangel Glyn Myfyr
* Carreg fedd Owain ym mro'i eni (Llanfihangel), a symudwyd yno o Nutfield, Surrey yn 1951.Carreg fedd Owain ym mro'i eni (Llanfihangel), a symudwyd yno o Nutfield, Surrey yn 1951.

Cyfeiriadau
-----------

1. ↑  Y Bywgraffiadur Arlein; adalwyd 15 Tachwedd 2013

Comin WikimediaComin Wikimedia
Mae gan Gomin Wikimedia  
gyfryngau sy'n berthnasol i:
***Eglwys Sant Mihangel***


|  |  |
| --- | --- |
| Awdurdod | 
* WorldCat
* YBC: Y Bywgraffiadur Cymreig
* VIAF: 69317323
* LCCN: no2007007946
* ISNI: 0000 0003 8523 3390
* GND: 1055467793
* ODNB: Bywgraffiadur Cenedlaethol Geiriadur Rhydychen (Mynediad llyfrgelloedd cyhoeddus)

 |